
             Αθήνα,  6 Μαΐου 2022

  ΕΦΑΡΜΟΓΗ ΤΟΥ ΠΛΑΙΣΙΟΥ ΤΗΛΕΡΓΑΣΙΑΣ ΣΤΗΝ ΤΡΑΠΕΖΑ ΤΗΣ ΕΛΛΑΔΟΣ
Σύμφωνα με τις ρυθμίσεις για την τηλεργασία, όπως διαμορφώθηκαν  με τη νέα κλαδική Συλλογική Σύμβαση Εργασίας 2022-2024 που υπογράφηκε μεταξύ ΟΤΟΕ – Τραπεζών, ο Σ.Υ.Τ.Ε. έχει ζητήσει από τη Διεύθυνση Ανθρώπινου Δυναμικού και Οργάνωσης και επίκειται συνάντηση προκειμένου να διαμορφωθεί το πλαίσιο της τηλεργασίας στην Τράπεζα της Ελλάδος, σύμφωνα με την κείμενη νομοθεσία και λαμβάνοντας υπ’ όψη τις ιδιαιτερότητες των αναγκών της Τράπεζας. 


  ΧΩΡΟΙ ΕΠΙΜΟΡΦΩΣΗΣ ΠΡΟΣΩΠΙΚΟΥ 
Θεωρούμε αυτονόητο ότι η Διεύθυνση Ανθρώπινου Δυναμικού και Οργάνωσης θα λάβει άμεσα μέριμνα προκειμένου να διασφαλίσει τους απαραίτητους χώρους για την εκπαίδευση, τόσο των συναδέλφων όσο και αυτών του Ευρωσυστήματος, λόγω της αλλαγής χρήσης των ήδη υφιστάμενων αιθουσών. Η μη ύπαρξη αιθουσών για την επιμόρφωση του προσωπικού έρχεται σε πλήρη αντίθεση με τη νέα φιλοσοφία περί ανάδειξης στελεχών της Τράπεζας, το οποίο αποτελεί έναν από τους βασικότερους στόχους της διοικητικής αναδιοργάνωσης.

Αναβάθμιση και βελτίωση των παρεχόμενων υπηρεσιών του Προγράμματος Ομαδικής Ασφάλισης της Εθνικής Ασφαλιστικής

Ο ΣΥΤΕ, σε συνέχεια της από 1/1/2021 σύμβασης με ασφαλιστικό διαμεσολαβητή την GroupΜέριμνα Πρακτορειακή, προχώρησε σε νέα διαπραγμάτευση με την Εθνική Ασφαλιστική η οποία επέφερε συνοπτικά τα παρακάτω θετικά αποτελέσματα:

· Αύξηση της κάλυψης από την Εθνική Ασφαλιστική του αριθμού των εξωνοσοκομειακών επισκέψεων σε ιατρούς από 6 σε 7 ανά ασφαλισμένο μέλος, ανά έτος.

· Αύξηση του ποσοστού κάλυψης της δαπάνης για αμοιβές χειρουργών/αναισθησιολόγων από 30% σε 40%.
· Επετεύχθη κάλυψη από την Εθνική Ασφαλιστική, για τα μέλη του Προγράμματος που δεν έχουν κύριο ασφαλιστικό φορέα τον ΑΤΠΣΥΤΕ, 7 εξωνοσοκομειακών επισκέψεων σε ιατρούς ανά μέλος, ανά έτος, όπως κατ’ αντιστοιχία ισχύει με τους ασφαλισμένους του ΑΤΠΣΥΤΕ. Για τους ανωτέρω ασφαλισμένους αφαιρείται το ποσό ύψους 20€ ως τεκμαρτή καταβολή του κύριου ασφαλιστικού φορέα και για το υπόλοιπο ποσό θα καλύπτεται το 80% με πλαφόν τα 40€ όπως εφαρμόζει η Εθνική Ασφαλιστική και στους υπόλοιπους ασφαλισμένους του Προγράμματος.

· Εντάχθηκαν επιπλέον στις καλύψεις του Προγράμματος οι αμοιβές βοηθού χειρουργού σε δύο (2) κατηγορίες χειρουργικής επέμβασης, Ειδική και Εξαιρετική Βαρεία.

Έγκριση επιπλέον επιχείρησης στο πλαίσιο της σύναψης συμφωνιών μεταξύ του Σ.Υ.Τ.Ε. και επιχειρήσεων

Ο εκπαιδευτικός όμιλος Activum (www.activum.gr) προσφέρει 15% έκπτωση στα δίδακτρα για μαθητή που θα εγγραφεί:

α) στα φροντιστήρια Μέσης Εκπαίδευσης «Activum»

β) στον πολυχώρο εκπαίδευσης «Κύκλος Μάθησης» (Σαρανταπόρου 32 -Περιστέρι) που διαθέτει φροντιστήριο Μέσης Εκπαίδευσης, Κέντρο Συμβουλευτικής Εκπαίδευσης και επαγγελματικού Προσανατολισμού, Κέντρο Μελέτης για μαθητές Δημοτικού, Κέντρο Ρομποτικής, Κέντρο εκμάθησης Ξένων γλωσσών. Η έκπτωση ισχύει και για το summer camp που πραγματοποιεί ο πολυχώρος (www.kyklosmathisis.gr) 

γ) στα Κέντρα Μελέτης για μαθητές Δημοτικού "Μαθαίνω Έξυπνα".
ΣΗΜΕΙΩΣΗ ΓΙΑ ΤΙΣ ΑΓΟΡΕΣ ΑΠΟ ΤΟ ΗΛΕΚΤΡΟΝΙΚΟ ΚΑΤΑΣΤΗΜΑ “MyLaundry”

Διευκρινίζεται ότι για το ηλεκτρονικό κατάστημα “MyLaundry” προκειμένου να τύχουν οι συνάδελφοι της συμφωνηθείσας έκπτωσης του 10%, θα πρέπει να αναγράψετε στο σχετικό πεδίο, με λατινικούς χαρακτήρες, τον κωδικό ΤΕ10. 
Το Διοικητικό Συμβούλιο
